REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj : 06-2/263-14

15. septembar 2014. godine

B e o g r a d

ZAPISNIK

SA 23. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 13. SEPTEMBRA 2014. GODINE

 Sednica je počela u 9,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Aleksandar Marković, Saša Maksimović, Obrad Isailović, Dragana Barišić i Veroljub Matić.

 Sednici su prisustvovali zamenici odsutnih članova Odbora: Ljiljana Malušić, zamenik Ljubiše Stojmirovića, Srđan Kružević zamenik Petra Petrovića, i Stefana Miladinović zamenik Milisava Petronijevića.

 Vesna Martinović, član Odbora i Igor Bečić, zamenik Darka Laketića, pristupili su sednici u toku razmatranja prve tačke dnevnog reda.

Dušica Stojković, član Odbora, pristupila je sednici u toku razmatranja pete tačke dnevnog reda.

Sednici je prisustvovala i Jana Ljubičić, generalni sekretar Narodne skupštine, Mirjana Nedeljković i Mirjana Radaković, pomoćnici generalnog sekretara Narodne skukpštine i Maja Pavlović, šef Odeljenja za budžetsko računovodstvo.

Sednici nisu prisustvovali članovi Odbora: Milan Krkobabić, Đorđe Milićević, Ljubiša Stojmirović, Katarina Rakić, Darko Laketić, Petar Petrović, Olgica Batić, Milisav Petronijević i Snežana Malović.

 Na predlog predsednika, Odbor je jednoglasno odlučio da se predloženi dnevni red dopuni tačkom 2: ''Razmatranje ostavke koju je na funkciju narodnog poslanika podneo Dejan Andrejević''.

 Na predlog predsednika, Odbor je jednoglasno utvrdio sledeći

D n e v n i r e d:

1. Utvrđivanje predloga izmena Skupštinskog budžeta za 2014. godinu;

2. Razmatranje ostavke koju je na funkciju narodnog poslanika podneo Dejan Andrejević;

3. Razmatranje obaveštenja generalnog sekretara o izricanju mere održavanja reda Zoranu Živkoviću, narodnom poslaniku, na sednici Devetog vanrednog zasedanja Narodne skupštine u 2014. godini;

4. Razmatranje zahteva narodnog poslanika Jozić Zorana za davanje mišljenja za obavljanje druge delatnosti;

5. Utvrđivanje spiska nalepnica za parkiranje A-I i A-II;

6. Razno.

**Prva tačka dnevnog reda:** Utvrđivanje predloga izmena Skupštinskog budžeta za 2014. godinu

 Jana Ljubičić, generalni sekretar, obrazložila je predlog izmena Skupštinskog budžeta za 2014. godinu koji je pripremila na osnovu ovlašćenja iz člana 65. Zakona o Narodnoj skupštini i člana 179. Poslovnika Narodne skupštine. Ona je istakla da se predloženim rebalansom preraspodeljuju pojedina sredstva sa određenih pozicija u okviru istog iznosa sredstava za finansiranje rashoda Narodne skupštine utvrđenih u Skupštinskom budžetu za 2014. godinu, uključujući i promene izvršene tokom 2014. godine. Generalni sekretar je ukazala da su u januaru 2014. godine, iz tekuće budžetske rezerve, za sprovođenje izbora za narodne poslanike u Skupštinski budžet usmerena sredstva u iznosu od 1,146.438.000 dinara; da su u maju 2014. godine, uz saglasnost Odbora, iz sredstava utvrđenih Zakonom o budžetu Republike Srbije za 2014. godinu, sa Razdela 1. – Narodna skupština, Stručne službe, funkcija 130, aproprijacija ekonomske klasifikacije 511 – zgrade i građevinski objekti, u budžetsku rezervu Ministarstva finansija preneta sredstva u ukupnom iznosu od 100.000.000 dinara za sanaciju šteta nastalih usled poplava.

Diskusije nije bilo.

Na predlog predsednika, Odbor je jednoglasno utvrdio Predlog izmena Skupštinskog budžeta za 2014. godinu.

Predsednik je obavestio članove da će Predlog, u skladu sa članom 65. stav 2. Zakona o Narodnoj skupštini dostaviti Ministarstvu finansija na mišljenje.

**Druga tačka dnevnog reda**: Razmatranje ostavke koju je na funkciju narodnog poslanika podneo Dejan Andrejević;

Predsednik Odbora je obavestio članove i zamenike članova Odbora da je ostavka Dejana Andrejevića podneta u skladu sa Zakonom o izboru narodnih poslanika i Poslovnikom, kao i da je Služba Odbora, u skladu sa članom 198. stav 2. Poslovnika, pozvala gospodina Andrejevića da prisustvuje ovoj sednici.

Diskusije nije bilo.

Na predlog predsednika Odbor je jednoglasno usvojio i Narodnoj skupštini podneo

I Z V E Š T A J

Odbor je utvrdio da je podnošenjem ostavke narodnog poslanika Dejana Andrejevića, izabranog sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista), nastupio slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata od strane podnosioca navedene izborne liste drugom kandidatu, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je Zoran Babić, predsednik Odbora.

**Treća tačka dnevnog reda**: Razmatranje obaveštenja generalnog sekretara o izricanju mere održavanja reda Zoranu Živkoviću, narodnom poslaniku, na sednici Devetog vanrednog zasedanja Narodne skupštine u 2014. godini;

Predsednik Odbora je upoznao članove i zamenike članova Odbora sa sadržinom obaveštenja generalnog sekretara Narodne skupštine kojim je narodnom poslaniku Zoranu Živkoviću izrečena mera opomene zbog povrede reda na sednici Narodne skupštine održanoj 4. septembra 2014. godine. Uz obaveštenje je dostavljen izvod iz stenografskih beležaka sa te sednice.

Diskusije nije bilo.

Na predlog predsednika, Odbor je većinom glasova doneo odluku o novčanoj kazni za narodnog poslanika Zorana Živkovića, u visini od 7.589,00 dinara.

**Četvrta tačka dnevnog reda**: Utvrđivanje spiska nalepnica za parkiranje A-I i A-II

Predsednik Odbora je podsetio članove i zamenike članova Odbora da je Administrativni odbor Narodne skupštine u 2012. godini doneo odluku kojom je uređeno korišćenje prostora za parkiranje vozila oko zgrade Narodne skupštine, način vođenja evidencije o nalepnicama A-I i A-II za parkiranje, kao i da je članom 11. Odluke Odbor ovlašćen da utvrđuje spisak lica kojima se izdaju nalepnice za parkiranje A-I i A-II.

 Diskusije nije bilo.

Na predlog predsednika, Odbor je jednoglasno utvrdio Spisak nalepnica za parkiranje A-I i A-II.

**Peta tačka dnevnog reda**: Razno

Predsednik Odbora je obavestio članove i zamenike članova Odbora da je na lektorisani tekst Nacrta kodeksa ponašanja narodnih poslanika koji je Radna grupa utvrdila 26. i 27. jula 2014. godine u Aranđelovcu, dostavljeno mišljenje eksperta ODHIRA (Kancelarija za demokratske institucije i ljudska prava pri OEBS-u). Najavio je da će 10. i 11. oktobra u Beogradu biti održan sastanak Radne grupe i Odbora sa ekspertom ODHIRA, i izrazio očekivanje da će ubrzo biti utvrđen tekst kodeksa ponašanja narodnih poslanika.

\*\*\*

Sednica je završena u 9,25 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Zoran Babić